桃源行
作者：胡宏
朝代：宋

paragraphs: 北歸已過沅湘渡，騎馬東風武陵路。
山花無限不關心，惟愛桃花古來樹。
聞說桃花更有源，居人共得仙家趣。
之子漁舟安在哉，我欲乘之望源去。
江頭相逢老漁父，煙水蒼蒼雲日暮。
投竿拱手向我言，桃源之說非真然。
當時漁子漁得錢，買酒醉卧桃花邊。
桃花風吹入夢裏，自有人世相周旋。
酒醒驚怪告儔侶，遠近接響俱相傳。
靖節先生絕世人，奈何記僞不考真。
先生高步宭末代，雅志不肯爲秦民。
故作斯文寫幽意，要似寰海雜風塵。
不然川原遠近蒸霞開，宜有一片隨水從東來。
嗚呼神明通八極，豈特秘爾桃源哉。
我聞是言發深省，勒馬却辭漁父回。
及晨徧覽三春色，莫便風雨空莓苔。